**Juan Carlos Unzué** (s. 22. huhtikuuta 1967) on espanjalainen jalkapallovalmentaja ja entinen maalivahti.

Ura pelaajana
-------------

Unzué hankki jalkapalloilijan kannuksensa CA Osasunassa, jota hän edusti jo juniorivuosinaan. Maalivahtina pelannut Unzué nousi seuran edustusmiehistöön kaudella 1986/87, mutta oli kakkosmaalivahdin roolissa. Hän siirtyi vuonna 1988 suurseura FC Barcelonaan, jossa oli lähinnä Andoni Zubizarretan varamiehenä. Läpimurtonsa Unzué teki Sevillassa, jossa hän nappasi ykkösmaalivahdin paikan haltuunsa siirryttyään seuraan kaudeksi 1990/91. Hän pelasi viisi kautta Sevillan ykkösmaalivahtina liigassa. Seuran pudottua Segundaan keväällä 1997 Unzué jätti seuran ja siirtyi CD Tenerifeen, josta hän siirtyi kahden kauden jälkeen Real Oviedoon. Unzué pelasi kahden Oviedo-kautensa aikana vain Espanjan cupissa, ja kesällä 2001 hän jätti seuran palaten Osasunaan. Hän pelasi kauden 2001/02 seuran ykkösmaalivahtina. Unzué lopetti pelaajauransa vuonna 2003.

Ura valmentajana
----------------

Pelaajauransa jälkeen Unzué palasi FC Barcelonan organisaatioon aloittaen kesällä 2003 seuran maalivahtivalmentajana. Hän työskenteli *Blaugranassa* seitsemän vuotta Frank Rijkaardin ja Josep Guardiolan valmennustiimeissä, kunnes kesällä 2010 nousi CD Numancian päävalmentajaksi. Unzuén alaisuudessa Numancia sijoittui Segundassa kymmenenneksi kaudella 2010/11. Hän palasi kauden jälkeen takaisin Barcelonaan maalivahtivalmentajaksi.

Kesällä 2012 Unzuésta tuli Racing de Santanderin päävalmentaja. Joukkue kuitenkin purki Unzuén sopimuksen jo elokuussa muutama päivä ennen kauden alkua taloudellisten vaikeuksien vuoksi.

Kesällä 2013 Unzué jatkoi uraansa Luis Enriquen apulaisvalmentajana Celta Vigossa. Hyvän kauden jälkeen hän siirtyi Enriquen perässä FC Barcelonan apulaisvalmentajaksi. Barcelonassa Enrique ja Unzué luotsasivat joukkueensa kolmen kauden aikana kahteen liigamestaruuteen, kolmesti Espanjan cupin voittajaksi sekä debyyttikaudellaan Mestarien liigan voittoon. Kauden 2016/17 jälkeen Enrique ja Unzué jättivät Barcelonan. Toukokuun lopussa 2017 vahvistettiin, että Unzué palaa kaudeksi 2017/18 Celta Vigon organisaatioon seuran uutena päävalmentajana.

Lähteet
-------

1. ↑  Unzué: Juan Carlos Unzué Labiano BDFutbol. Viitattu 18.4.2016.
2. ↑  Unzué ready to bow out UEFA. Viitattu 18.4.2016.
3. ↑  JUAN CARLOS UNZUÉ Transfermarkt. Viitattu 18.4.2016.
4. ↑  Juan Carlos Unzué, el nuevo entrenador del Numancia Futbol de Segunda. Viitattu 18.4.2016.
5. ↑  Unzué sustituye a Busquets como entrenador de porteros del Barça Marca. Viitattu 18.4.2016.
6. ↑  Juan Carlos Unzue, nuevo entrenador del Racing de Santander Lavanguardia. Viitattu 18.4.2016.
7. ↑  El Racing destituye a Unzué Marca. Viitattu 18.4.2016.
8. ↑  THE COACHING STAFF THAT CHANGED EVERYTHING (Arkistoitu – Internet Archive) Grup 14. Viitattu 18.4.2016.
9. ↑  FC Barcelona's 2014/15 coaching staff FC Barcelona. Viitattu 18.4.2016.
10. ↑  Espagne : Juan Carlos Unzué nommé entraîneur du Celta Vigo

  


|  |  |  |
| --- | --- | --- |
| Edeltäjä:**Gonzalo Arconada Echarri** | **CD Numancian päävalmentaja**2010–2011 | Seuraaja:**Pablo Machín** |

|  |  |  |
| --- | --- | --- |
| Edeltäjä:**Álvaro Cervera** | **Racing Santanderin päävalmentaja**6–8/2012 | Seuraaja:**Fabriciano González** |

|  |  |  |
| --- | --- | --- |
| Edeltäjä:**Eduardo Berizzo** | **Celta Vigon päävalmentaja**2017– | Seuraaja:**–** |